Roberto Benigni

**Roberto Benigni** (s. 27. lokakuuta 1952 Misericordia, Arezzo, Italia) on italialainen näyttelijä, elokuvaohjaaja ja käsikirjoittaja, joka tunnetaan erityisesti komedioistaan. Benigni nousi kansainväliseen maineeseen ohjaamallaan ja kirjoittamallaan elokuvalla *[[Kaunis elämä (elokuva)|Kaunis elämä]]* (1997), josta hän sai parhaan miespääosan Oscar-palkinnon.

## Elämä ja ura
Benigni syntyi Toscanassa vuonna 1952 ja kävi jesuiittakoulua Firenzessä. Sen jälkeen hän toimi lyhyesti taikurin apulaisena, kunnes liittyi underground-teatteriryhmään 1960-luvun lopulla. Sinä aikana Benigni kirjoitti osittain omaelämäkerrallisen monologin, jota hän esitti ympäri Italiaa.

Charles Chaplinin komiikasta vaikutteita ottanut Benigni aloitti televisiouransa improvisoivana koomikkona omassa televisiosarjassaan *Onda libera* (1976). Ohjelma kuitenkin lopetettiin Benignin mentyä liian pitkälle tempuissaan.

Televisiosarjaa seurasi Benignin monologeihin perustunut elokuva *Berlinguer ti voglio bene* (1977). Vuoden 1983 elokuva *Tu mi turbi* on Benignin ensimmäinen ohjaustyö, jota seurasivat *Il piccolo diavolo* (1988), mafiafarssi *Hammastikku-Johnny* (1991) ja *Il mostro* (1994), joissa Benigni myös näytteli. *Hammastikku-Johnny* rikkoi Italiassa katsojaennätyksiä. Benigni näytteli myös Jim Jarmuschin elokuvissa *[[Down by Law (elokuva)|Down by Law]]* (1986) ja *[[Night on Earth (elokuva)|Night on Earth]]* sekä Blake Edwardsin elokuvassa *[[Vaaleanpunaisen pantterin poika]]* (1993).

Vuonna 1997 Benigni kirjoitti ja ohjasi toiseen maailmansotaan sijoittuvan, holokaustiaiheisen tragikomedian *[[Kaunis elämä (elokuva)|Kaunis elämä]]*, ja näytteli myös sen pääosaa. Elokuva teki Benignistä kansainvälisesti tunnetun. Se toi Benignille Oscar-palkinnon parhaasta miespääosasta. Lisäksi hän oli ehdolla parhaasta ohjauksesta ja parhaasta alkuperäiskäsikirjoituksesta. Benigni sai roolisuorituksestaan myös muun muassa Baftan ja SAG-palkinnon.

Vuonna 1999 Benigni näytteli ranskalaisessa *[[Asterix ja Obelix vastaan Caesar]]* -elokuvassa. 2000-luvulla Benigni on näytellyt kahdessa Pinokkio-aiheisessa italialaisessa elokuvassa, *[[Pinocchio (vuoden 2002 elokuva)|Pinocchio]]* (2002) ja *[[Pinocchio (vuoden 2019 elokuva)|Pinocchio]]* (2019), joista ensimmäisessä hän esittää Pinokkiota ja jälkimmäisessä Geppettoa. Irakin sotaan sijoittuvassa vuoden 2005 komediassa *[[Tiikeri ja lumi]]* Benigni toimi jälleen ohjaajana, käsikirjoittajana ja pääosan esittäjänä. Vuonna 2006 Benigni aloitti yhden miehen *TuttoDante*-esityksensä, joka perustui Danten *[[Jumalainen näytelmä|Jumalaiseen näytelmään]]*. Vuonna 2012 Benigni näytteli Woody Allenin elokuvassa *[[To Rome with Love]]*.

Benigni on ollut naimisissa näyttelijä Nicoletta Braschin kanssa vuodesta 1991 alkaen.

## Osittainen filmografia
* *Berlinguer ti voglio bene* (1977)
* *[[Bertoluccin kuu]]* (*La luna*, 1979)
* *Tu mi turbi* (1983), näyttelijä, ohjaaja, käsikirjoittaja
* *[[Down by Law (elokuva)|Down by Law]]* (1986)
* *Il piccolo diavolo* (1988), näyttelijä, ohjaaja, käsikirjoittaja
* *La voce della Luna* (1990)
* *[[Night on Earth (elokuva)|Night on Earth]]* (1991)
* *[[Hammastikku-Johnny]]* (*Johnny Stecchino*, 1991), näyttelijä, ohjaaja, käsikirjoittaja
* *[[Vaaleanpunaisen pantterin poika]]* (*Son of the Pink Panther*, 1993)
* *[[Il mostro]]*, 1994, näyttelijä, ohjaaja, käsikirjoittaja
* *[[Kaunis elämä (elokuva)|Kaunis elämä]]* (*La vita è bella*, 1997), näyttelijä, ohjaaja, käsikirjoittaja
* *[[Asterix ja Obelix vastaan Caesar]]* (*Astérix et Obélix contre César*, 1999)
* *[[Pinocchio (vuoden 2002 elokuva)|Pinocchio]]* (2002) näyttelijä, ohjaaja, käsikirjoittaja
* *[[Kahvia ja tupakkaa]]* (*Coffee and Cigarettes*, 2003)
* *[[Tiikeri ja lumi]]* (*La Tigre e La Neve*, 2005), näyttelijä, ohjaaja, käsikirjoittaja
* *[[To Rome with Love]]* (2012)
* *[[Pinocchio (vuoden 2019 elokuva)|Pinocchio]]* (2019)

## Lähteet

## Aiheesta muualla

*